  Виталий Пронин Валерий Сидоровлэн туала журналистика сярысь малпанъёсыз В. Сидоров "Мылысь-кыдысь" передачаын.«Удмуртия» ГТРК-ысь журналистлы, Удмурт Элькунысь Кун премилэн лауреатэзлы, шаерысьтымы культура удысысь дано ужасьлы, Кастрен нимо премилэн лауреатэзлы Валерий Сидоровлы 50 арес тырмонэныз валче лыдӟисьёс юанъёсын вазиськизы.Антонида Ермолина (Ижевск):- Вовик нимдэ Валерик каремед бере улонэд воштӥськиз-а?- Нимы но кык, родинае но кык, но соин валче ӧй вайяськы кадь. 4-тӥ классын дышетскыкум ик, малпаськылӥ ни журналист луон сярысь, та мылкыды азьланяз но ӧз вошъяськы.Вордӥськеме бере мон Вова вал. Метрикалы тятяе огназ ветлэм. Малы вордӥськем сярысь свидетельствоын Валера луиськем, тятяелэсь табере уд ни юа. Со бырыку, мыным одӥг но ӝыны арес вылэм. Нимылэн воштӥськемез шараяськиз Дэри ёросысь Подшивал гуртэ улыны выжеммы бере гинэ. Школае гожтон понна кулэ луиз метрика. Соку гинэ тодӥмы, мон Валерий шуыса. Тӥни озьы, Бадӟым Кибья школаысь 9-тӥ классэз быдэстӥ Владимир Сидоров луыса, нош Подшивалысь 10-тӥ классэз йылпумъям сярысь свидетельствоын Валерий Сидоров луи.Удмурт кун университетын Кибья школаысьтымы ми 4 кузя дышетским. Соос мыным Вова шуыса вазисько, нош преподавательёс паймемын кызьы вазьыны. Но улонэ кыӵе ке тур-пар луиз, ӧй шуысал.Ульфат Бадретдинов (Ижевск):- Валерий Сидоров яке Владимир Сидоров тӥледлы матын?- Дорын монэ али ке но Вова шуо. Та ним анай йӧлын пыӵамын бере, со мыным мусогес кылӥське. Нош Валерий - палэнысь пыртэм ним, официальнойгес луэ. Куараосыз ик мукетгес кылӥсько.Николай Емельянов (Можга ёрос, Удмурт Пычас):- 1976-тӥ-1979-тӥ аръёсы дышетӥ Можга ёросысь Бадӟым Кибья школаын. Трос нылпиос пӧлысь Сидоров вунонтэм кылиз. Мар сярысь урокъёсам малпаськиз меда пичи Вовик?- Уг тодӥськы, мар малпалляй. Мон туж примерной вал, дышетӥсьёслэн ымазы учкыса пуки, киы но котьку ӝутӥськыны дась улӥз. Малпанъёсы герӟаськемын вал, дыр, классмес азьлане кыскон сярысь - весь кыӵе ке но ужрадъёсы пыриськоно, мар ке но ортчытоно. Сямыя мон лидер - бере кыльыны уг яратӥськы, мукетъёссэ но сьӧрам валтыны тырши. Кӧня тыш сииськиз со понна пиослэсь! Мон, наивной пионер, ваньзэ куронъёсты быдэстоно кожасько вал. Кыл сётӥд ке, кызьы алама дышетскод, кызьы общественной улонэ уд пыриськы? Дышетӥсе Николай Николаевич мон понна пример вал. Сыӵе ик сэзь, ӟырдыт, визьмо луэме потылӥз.Борис Горбушин (Пичи Пурга ёрос):- Тодӥськод на меда Брестэ вуылэмдэ?- Ветлӥм Удмурт кун университетысь «Чипчирган» ансамблен. Туристъёс сямен вуылӥм кадь отчы, фотографие но кылемын ай. Пӧламы вал Борис Горбушин но, Ирина Семёнова (Тимирзянова) но, ансамблен кивалтӥсь Розита Анкудинова но. Общественной ужез яратон ик вуттӥз вал монэ та ансамбле. Кӧня ке кырӟамъяськи но, гуртъёсы но потаса вуттӥ.Одӥг ӝытэ но тэк ӧз ортчылы. Анатолий Митрофановлэн «Ижмаш» культура юртысь калык театраз но, университетын кылдытэм драмстудияз но ветлӥ. Али паймисько: ку меда дышетскыны вуттӥськем?Любовь Тихонова (Ижевск):- Котькуд нунал уже мылысь-кыдысь ветлӥськоды-а?- Инмарлы тау, уже азьвыл кадь ик туж яратыса ветлӥсько. 28 ар тыршисько ни телевидениын, нырысетӥ 3 арзэ отпуске но ӧй пота. Шуисько, таӵе уж понна мон ачим дун тырыны кулэ кадь. Мар меда талэсь интересноез дунне вылын вань на? Огез шугъяськытэ: мае лэсьтэме потэ, туннэ нуналэ со бордын ужаме уг луы.7 ар талэсь азьло Удмурт телевидениез ВГТРК-ен огазеямзы бере ужан радлыкмы чутрак воштӥськиз. Удмурт передачаос туж ӧжыт луизы, соос но тупамон дыре уг пото. Али иворъёс бордын тросгес ужаськом, «Мылысь-кыдысе» быдэсак выем уг луы, со кышъет выллем кылиз - уж вискын лэсьтӥськись передача. Тау Инмарлы, возё на. Вань кытчы мылкыдэз ӧръяны: иворъёсын гинэ кӧт уг тыры, мылкыд кырӟанъёсты но куре.Арсентий Домнин (Пичи Пурга ёрос):- Мылкыдды ӧвӧл-а асьтэлэсь передачадэс нуыны?- Та вакытэ «Мылысь-кыдысь» ӟоскытгес потэ ни. Лэсьтысал одӥг адямилы сӥзем куал-куал портретной передачаос, ог ӝыны часъем. Азьло дырез басьтоно ке, мон быдэсак творческой передачаосы выемын вал. Отын трос гольтыръяськонэз луылӥз. Нош туннэ нуналлы мон дась рос-прос передача борды кутскыны, со понна кужым но, валан но, шӧдон но вань. Но та вакытэ луонлык ӧвӧл. Улӥськомы, ӟечезлы оскыса.Елена Петрова (Ижевск):- Кыӵе луыны кулэ туала журналист?- Журналистика пӧртэм луыны быгатэ. Кызьы ке радиожурналистлэн, тележурналистлэн, озьы ик газет-журналъёсын ужасьёслэн - котькудӥзлэн асьсэлэн куронъёссы, ужан амалъёссы. Но котькытын тон мед ужалод - иворъёс-а дасяськод, мукет мар ке бордын ужаськод-а - котыр ласянь визьмо луыны кулэ. Кӧс иворъёсын гинэ передачаед яке гожтэмед адӟымон но лыдӟымон уз пӧрмы, быгатоно анализировать карыны, образъёсты уже кутыны.«Юмшан» промо-группалэн юанэз:- Кызьы удмурт СМИ-осты калыклы матэгес карыны луоз, туала электрон амалъёсты но вераса?- Азьлоеныз ӵошатыса, иворез вӧлмытон удыс асьмелэн вылынгес ни. Валанмы но, дӥсьтонмы но арысь аре будэ. Но огъя Россиен ӵошатыса, трослы бере кылиськом ай. Аналитикамы ӧвӧл, политика, экономика удысъёс палэнэ кылё. Школаосын солы уг дышето, Удмурт кун университетысь потэм удмурт журналистъёс но та ласянь ушъяськыны уг быгато. Азинлыко луыны юрттысал палэнын дышетскон, нош асьмелэн тросэзлэн сыӵе луонлыкъёсмы ӧвӧл.Нош Интернет сярысь ке верано, мон старомодной журналист - экранэн ваче вераськыны уг быгатӥськы. Но улонлэсь бере уг кылиськы, уже ласянь электрон амалэз палэнэ уг кельтӥськы. Нош гуртын Интернетэ ӧвӧл. Дорын мон шутэтскисько, телефонме гинэ но кысӥсько. Молитваез сямен книга лыдӟыса, пукисько. Студент дыръям вылтӥз ортчем книгаосты выльысь берыкъясько. Газет яке книга - со одно бумага вылын медло, мыным соосты киын кутылыны кулэ.Марина Морякова (Кияса ёрос, Вуж Салья):- Мар карысалды, Нобель премиез басьтысалды ке?- Трос уксёе луысал ке, усьтысал калгись коӵыш-пуныослы приют. Сюлмы ик оломар луэ, кузётэм пудо-животэз адӟыса. Ужысь бертыкум, колды нянь басьтӥсько ке, доре вуытозь, ӝыныез гинэ кыле. Пуныослэсь утьыса, сӧсырмем куакаосты но балконам возисько. Амалы луысал ке, нылпи юртъёслы юрттысал, нимаз фонд кылдытысал.Василиса Андреева (Дэри ёрос, Якшур):- Телевизорын паськыт адӟиськиськоды, нош учконо ке, ӟызы вылэм.- Отын нокыӵе секретэз ӧвӧл: олокыӵе но линзаос пуктылэмысь, экран адямиез паськытгес возьматэ. Монэ адӟыса, тросэз шуо: вот, пе, кыӵе ӟызы вылэмед. Милям выжымы гончий порода - урдэм пуос. Тятямы сыӵе вылэм. Ку гинэ уд учкиськы, мон весь сиськисько - ӧжытэн но ӵем. Зӧк луэме уг поты, но ӝужыт мугороослы вожъяськисько.Вероника Самсонова (Ижевск):- Малы уд кышнояськиське?- Пинал дыръям туж зол яратӥ но ӵуштаськи. Аръёс ортчыса, огнам улыны дыши. Нокин кутӥсь, алӥсь ӧвӧл. Туннэ нуналлы та юан монэ уг сюлмаськыты. Кирилл пиелы 23 арес. Пичи дыръяз мон сое будэтыны ќй быгаты - анаез палэнтћз, но али ми соин люконтэмесь, ог-огмес матысь эшъёс кадь валаськом. Семьяе бадӟым ӧвӧл, 3 воргоронъёс: Кирилл, ачим но Эксэй коӵыше.Надежда Бочкарёва (Пичи Пурга ёрос):- Кыӵе аспӧртэм малпанъёс бергало йырады?- Номыр аспӧртэмез ӧвӧл кадь - инметӥ уг поръяськы. Пие мед кышнояськоз, умой кен мед сюроз, внукъёсы визьмоесь мед луозы. Анаелы Татьяна Артемьевналы тазалык сӥзисько. Со милемды, 3 нылпиоссэ, огназ будэтӥз.50 арес тырмиз шуыса, улонам номыр ӧз воштӥськы. Туннэ но, толон но сюлэмы, егит дыръям кадь ик, улонлы паймись. Нош йырын одӥг малпан - уж.Тунсыко юанэз понна В. Сидоров аслэсьтыз кузьымзэ сӥзе А. Ермолиналы. Вазиськоно редакцие. Теги: тршорын юбилей  